
PRIJEDLOZI
Odbor za zapošljavanje i socijalna pitanja poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće prijedloge:
–	uzimajući u obzir godišnje izvješće Europskog revizorskog suda o izvršenju proračuna EU-a za financijsku godinu 2022.,
–	uzimajući u obzir godišnje izvješće Europskog revizorskog suda o agencijama EU-a za financijsku godinu 2022.,
–	uzimajući u obzir konsolidirano godišnje izvješće o radu Europske zaklade za osposobljavanje za 2022.,
1.	izražava zadovoljstvo zbog činjenice da je Europski revizorski sud („Sud”) utvrdio da su transakcije na kojima se temelji godišnja računovodstvena dokumentacija Europske zaklade za osposobljavanje za financijsku godinu 2022. zakonite i pravilne te da je njezino financijsko stanje na dan 31. prosinca 2022. objektivno prikazano;
2.	pozdravlja aktivnosti Zaklade kojima se pomaže partnerskim zemljama Unije da iskoriste potencijal svojeg ljudskog kapitala i poboljšaju mogućnosti zapošljavanja svojih građana putem reforme sustava obrazovanja, stručnog osposobljavanja, vještina i tržišta rada, u kontekstu politika vanjskih odnosa Unije;
3.	posebno pozdravlja novi koncept poduzetničkih centara strukovne izvrsnosti (CoVE) koje je Zaklada razvila kako bi doprinijeli međunarodnoj raspravi u poduzetničkoj obrazovnoj zajednici i kako bi inspirirali centre za osposobljavanje da bolje odgovore na potrebe građana, gospodarstava i društava koje se mijenjaju;
4.	pozdravlja činjenicu da se proračun Zaklade za financijsku godinu 2022. povećao na 25 milijuna EUR (21 milijun EUR u 2021.)[footnoteRef:1]; izražava zadovoljstvo zbog toga što je Zaklada izvršila 97,7 % proračuna za 2022.; ističe da je potrebno i dalje pružati odgovarajuće ljudske i financijske resurse kako bi Zaklada mogla izvršavati svoj mandat i nastaviti provoditi svoj program rada uz vrlo visoku stopu izvršenja aktivnosti; [1:  Ovi proračunski iznosi preuzeti su iz godišnjeg izvješća Europskog revizorskog suda o agencijama EU-a za financijsku godinu 2022. i temelje se na ukupnim odobrenim sredstvima za plaćanje dostupnima tijekom financijske godine.] 

5.	pozdravlja činjenicu da je Zaklada unatoč proračunskoj krizi uzrokovanoj inflacijom i cijenama komunalnih usluga 2022. uspjela učinkovito upravljati svojim troškovima, uvesti mjere za uštedu troškova i ponovno odrediti prioritete bez većih poremećaja u programu rada;
6.	naglašava važnost rada i dodanu vrijednost Zaklade u njezinom području djelovanja; potvrđuje da su ciljevi i mjere Zaklade blisko usklađeni s politikama i aktivnostima EU-a u području strukovnog obrazovanja i osposobljavanja, ljudskog razvoja, vještina i migracija; pozdravlja kontinuiranu suradnju Zaklade i dijeljenje resursa s drugim agencijama, posebno s Cedefopom i Eurofoundom, čime se omogućuje velika razmjena znanja;
7.	sa zabrinutošću napominje da je Revizorski sud izvijestio o nedostacima u dvama postupcima javne nabave, posebno u pogledu zakonitosti i pravilnosti transakcija, u vezi s nedostatkom financijske solventnosti ponuditelja koje je predložila Zaklada; poziva Zakladu da dodatno poboljša svoje postupke javne nabave i osigura potpunu usklađenost s primjenjivim pravilima kako bi se zajamčilo da se tim postupcima postiže najbolja moguća vrijednost za uloženi novac, posebno tako što će pojednostaviti svoju metodologiju, i da zajedno s relevantnim službama Komisije raspravi o mogućim alternativnim metodama za provedbu aktivnosti u partnerskim zemljama Zaklade;
8.	pohvaljuje Zakladu zbog izrade poslovnog plana za povećanje energetske učinkovitosti i klimatske neutralnosti svojeg rada;
9.	na temelju dostupnih činjenica preporučuje da se direktorici Europske zaklade za osposobljavanje dâ razrješnica za izvršenje proračuna Zaklade za financijsku godinu 2022.

